               IL-KUMMISSJONI EWROPEA
            Brussell, 14.10.2019
            COM(2019) 462 final
            2019/0220(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt u s-Sottokumitat dwar il-Kummerċ u l-Investiment stabbilit mill-Ftehim Qafas ta’ Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra fir-rigward tal-adozzjoni ta’ deċiżjonijiet dwar ir-regoli ta’ proċedura tal-Kumitat Konġunt u r-regoli ta’ proċedura tas-Sottokumitat dwar il-Kummerċ u l-Investiment

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni dwar l-adozzjoni prevista tar-regoli ta’ proċedura tal-Kumitat Konġunt u tar-regoli ta’ proċedura tas-Sottokumitat għall-Kummerċ u l-Investiment li jridu jittieħdu f’isem l-Unjoni fil-Kumitat Konġunt u s-Sottokumitat dwar il-Kummerċ u l-Investiment stabbilit mill-Ftehim Qafas ta’ Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (“il-Ftehim”).

               2.Kuntest tal-proposta

               2.1.Il-Ftehim Qafas dwar Sħubija Komprensiva u Kooperazzjoni bejn l-UE u l-Mongolia

               Il-Ftehim għandu l-għan li jistabbilixxi sħubija msaħħa bejn l-UE u l-Istati Membri tagħha u l-Mongolja, u li japprofondixxi u jsaħħaħ il-kooperazzjoni fuq kwistjonijiet ta’ interess reċiproku, b’riflessjoni tal-valuri kondiviżi u l-prinċipji komuni. Il-Ftehim se joħloq qafas koerenti u legalment vinkolanti għar-relazzjonijet tal-UE mal-Mongolja. Il-ftehim daħal fis-seħħ fl-1 ta' Novembru 2017.

               2.2.Il-Kumitat Konġunt u s-Sottokumitat dwar il-Kummerċ u l-Investiment

               Il-Kumitat Konġunt twaqqaf bl-Artikolu 56 tal-Ftehim. Il-kompiti prinċipali tiegħu huma li: (a) jiżgura l-funzjonament korrett u l-implimentazzjoni ta' dan il-Ftehim; (b) jistabbilixxi prijoritajiet rigward l-għanijiet ta' dan il-Ftehim; (c) jagħmel rakkomandazzjonijiet biex jippromwovi l-objettivi ta’ dan il-Ftehim.

               Il-Kumitat Konġunt jagħmel rakkomandazzjonijiet u jadotta deċiżjonijiet, fejn xieraq, biex jagħti effett lill-aspetti speċifiċi ta’ dan il-Ftehim. Il-Kumitat Konġunt jiltaqa’ fl-ogħla livell adatt. Il-Kumitat Konġunt irid jadotta r-regoli ta’ proċedura tiegħu. Huwa jista' jistabbilixxi gruppi ta' ħidma speċjalizzati biex jittrattaw kwistjonijiet speċifiċi.

               Is-sottokumitat dwar il-Kummerċ u l-Investiment twaqqaf bl-Artikolu 28 tal-Ftehim. Il-kompitu tiegħu huwa li jassisti lill-Kumitat Konġunt fit-twettiq tal-kompiti tiegħu billi jittratta l-oqsma kollha ta’ kooperazzjoni dwar il-kummerċ u l-investiment.

               2.3.L-att previst tal-Kumitat Konġunt u s-Sottokumitat dwar il-Kummerċ u l-Investiment

               Il-Kumitat Konġunt għandu jadotta deċiżjoni dwar l-adozzjoni tar-regoli ta’ proċedura tiegħu u ta’ gruppi ta’ ħidma speċjalizzati. Is-Sottokumitat dwar il-Kummerċ u l-Investiment għandu jadotta deċiżjoni dwar l-adozzjoni tar-regoli ta’ proċedura tiegħu (“l-att previst”).

               L-għan tal-atti previsti huwa li jadottaw, skont l-Artikoli 28(3) u 56(6) tal-Ftehim, ir-regoli ta’ proċedura li jirfdu l-organizzazzjoni tal-Kumitat Konġunt u r-regoli ta’ proċedura tas-Sottokumitat dwar il-Kummerċ u l-Investiment u ta’ gruppi ta’ ħidma speċjalizzati li jippermettu l-implimentazzjoni tal-Ftehim.

               3.Il-pożizzjoni li trid tittieħed f’isem l-Unjoni

               Il-pożizzjoni li għandha tiġi adottata f’isem l-Unjoni għandha timmira għall-adozzjoni tar-regoli ta’ proċedura tal-Kumitat Konġunt UE-Mongolja u r-regoli ta’ Proċedura tas-Sottokumitat dwar il-Kummerċ u l-Investiment u ta’ gruppi ta’ ħidma speċjalizzati. Il-pożizzjoni għandha tkun ibbażata fuq l-abbozz ta' deċiżjonijiet tal-Kumitat Konġunt u s-Sottokumitat dwar il-Kummerċ u l-Investiment.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li jridu jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-UE”
                  1
               .

               4.1.2.Applikazzjoni għall-każ preżenti

               Il-Kumitat Konġunt u s-Sottokumitat dwar il-Kummerċ u l-Investiment huma korpi stabbiliti bi ftehim, jiġifieri l-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra.

               L-atti li dawn il-korpi huma mitluba jadottaw jikkostitwixxu atti li għandhom effetti legali. Dan għaliex skont l-Artikolu 56(2) tal-Ftehim, il-Kumitat Konġunt u s-Sottokumitat dwar il-Kummerċ u l-Investiment għandhom jadottaw deċiżjonijiet li huma vinkolanti fuq il-Partijiet.

               L-atti previsti la jissupplimentaw u lanqas ma jemendaw il-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li tittieħed pożizzjoni f’isem l-Unjoni dwaru. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               Fir-rigward ta’ att previst li simultanjament isegwi għadd ta’ għanijiet, jew li għandu diversi komponenti, li huma inseparabbilment marbuta mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) tat-TFUE għandha tinkludi, eċċezzjonalment, id-diversi bażijiet ġuridiċi korrispondenti.

               4.2.2.Applikazzjoni għall-każ preżenti

               L-atti previsti għandhom l-għan li jippromwovu l-għanijiet tal-Ftehim u li jiffaċilitaw l-implimentazzjoni tiegħu. Ir-regoli ta’ proċedura tal-Kumitat Konġunt jikkonċernaw il-funzjonament ġenerali ta’ korp stabbilit abbażi ta’ ftehim. Għalhekk, il-qasam li taħtu taqa’ d-deċiżjoni għandu jiġi evalwat fid-dawl tal-Ftehim fl-intier tiegħu
                  2
               .

               F’dan il-każ partikolari, l-għan u l-komponent predominanti tal-Ftehim huwa l-kooperazzjoni ma’ pajjiż fil-fażi tal-iżvilupp (l-Artikolu 209 TFUE)
                  3
               . Għalhekk, jenħtieġ li l-bażi legali xierqa tkun l-Artikolu 209 TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 209 TFUE flimkien mal-Artikolu 218(9) TFUE.

               5.Pubblikazzjoni tal-att previst

               Minħabba li l-att tal-Kumitat Konġunt se jistabbilixxi r-Regoli ta’ Proċedura tiegħu, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara li jiġi adottat.

               2019/0220 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt u s-Sottokumitat dwar il-Kummerċ u l-Investiment stabbilit mill-Ftehim Qafas ta’ Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra fir-rigward tal-adozzjoni ta’ deċiżjonijiet dwar ir-regoli ta’ proċedura tal-Kumitat Konġunt u r-regoli ta’ proċedura tas-Sottokumitat dwar il-Kummerċ u l-Investiment

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (“il-Ftehim”) daħal fis-seħħ fl-1 ta' Novembru 2017.

               (2)L-Artikolu 56(1) tal-Ftehim jistabbilixxi Kumitat Konġunt biex jiżgura l-implimentazzjoni u l-funzjonament sew tal-Ftehim.

               (3)L-Artikolu 56(6) tal-Ftehim jipprevedi li l-Kumitat Konġunt għandu jadotta r-regoli ta' proċedura tiegħu u l-Artikolu 56(4) jipprevedi li jista' jwaqqaf gruppi ta’ ħidma speċjalizzati.

               (4)L-Artikolu 28(1) tal-Ftehim jistabbilixxi Sottokumitat dwar il-Kummerċ u l-Investiment

               (5)L-Artikolu 28(3) tal-Ftehim jipprevedi li s-Sottokumitat dwar il-Kummerċ u l-Investiment jistabbilixxi r-regoli ta’ proċedura tiegħu.

               (6)Sabiex tiġi żgurata l-implimentazzjoni effettiva tal-Ftehim, jenħtieġ li r-regoli ta' proċedura tal-Kumitat Konġunt jiġu adottati malajr kemm jista' jkun.

               (7)Għalhekk, huwa xieraq li tiġi stabbilita l-pożizzjoni li trid tittieħed f'isem l-Unjoni fil-Kumitat Konġunt u s-Sottokumitat dwar il-Kummerċ u l-Investiment. Il-pożizzjoni tal-Unjoni fi ħdan il-Kumitat Konġunt u s-Sottokumitat dwar il-Kummerċ u l-Investiment għandha tkun ibbażata fuq l-abbozz tad-Deċiżjonijiet mehmuż tal-Kumitat Konġunt u tas-Sottokumitat dwar il-Kummerċ u l-Investiment.

               ADOTTA DIN ID-DEĊIŻJONI:

               Artikolu 1

               Il-pożizzjoni dwar l-adozzjoni prevista tar-regoli ta’ proċedura tal-Kumitat Konġunt li għandha tittieħed f’isem l-Unjoni fil-Kumitat Konġunt UE-Mongolja għandha tkun ibbażata fuq l-abbozz ta’ Deċiżjoni tal-Kumitat Konġunt mehmuż ma’ din id-Deċiżjoni.

               Il-pożizzjoni dwar l-adozzjoni prevista tar-regoli ta’ proċedura tas-Sottokumitat dwar il-Kummerċ u l-Investiment li għandha tittieħed f’isem l-Unjoni fis-Sottokumitat UE-Mongolja għandha tkun ibbażata fuq l-abbozz ta’ Deċiżjoni tas-Sottokumitat dwar il-Kummerċ u l-Investiment mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Il-Kawża C-399/12 Il-Ġermanja vs il-Kunsill (OIV), ECLI:EU:C:2014:2258, il-paragrafi 61 sa 64.

                     (2)

                        Il-Kawża C-244/17 il-Kummissjoni vs il-Kunsill (il-Każakistan), ECLI:EU:C:2018:662, il-paragrafu 40.

                     (3)

                        Għall-kamp ta’ applikazzjoni tal-politika tal-iżvilupp ara l-kawża C-377, Il-Kummissjoni vs il-Kunsill (il-Filippini), il-paragrafi 36–37.

    ---documentbreak---

               IL-KUMMISSJONI EWROPEA
            Brussell, 14.10.2019
            COM(2019) 462 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt u s-Sottokumitat dwar il-Kummerċ u l-Investiment stabbilit mill-Ftehim Qafas ta’ Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra fir-rigward tal-adozzjoni ta’ deċiżjonijiet dwar ir-regoli ta’ proċedura tal-Kumitat Konġunt u r-regoli ta’ proċedura tas-Sottokumitat dwar il-Kummerċ u l-Investiment

               ANNESS I

               Id-Deċiżjoni Nru 1/of tal-Kumitat Konġunt stabbilit mill-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (“il-Kumitat Konġunt UE-Mongolja”)

               ta’....

               li tadotta r-Regoli ta' Proċedura tiegħu

               IL-KUMITAT KONĠUNT UE-MONGOLJA,

               Wara li kkunsidra l-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (“il-Ftehim”), u b'mod partikolari l-Artikolu 56 tiegħu,

               Billi:

               (1)Il-ftehim daħal fis-seħħ fl-1 ta' Novembru 2017.

               (2)Skont l-Artikolu 56(6), il-Kumitat Konġunt UE-Mongolja għandu jadotta r-regoli ta’ proċedura tiegħu stess.

               IDDEĊIEDA KIF ĠEJ:

               Artikolu Waħdieni

               Ir-Regoli ta’ Proċedura tal-Kumitat Konġunt UE-Mongolja, kif jinsabu fl-Anness, huma b’dan adottati.

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell/Ulaanbaatar,

               Għall-Kumitat Konġunt UE-Mongolja

               Il-Presidenza

               ANNESS

               REGOLI TA’ PROĊEDURA TAL-KUMITAT KONĠUNT UE-MONGOLJA

               Artikolu 1
               Kompożizzjoni u presidenza

               1.
                     Il-Kumitat Konġunt stabbilit skont l-Artikolu 56 tal-Ftehim Qafas ta’ Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (“il-Kumitat Konġunt UE-Mongolja”) għandu jwettaq il-kompiti previsti fl-Artikolu 56 tal-Ftehim.

               2.
                     Il-Kumitat Konġunt UE-Mongolja għandu jkun kompost minn rappreżentanti tal-Partijiet kif definit mill-Ftehim fl-ogħla livell possibbli.

               3.
                     Il-Kumitat Konġunt UE-Mongolja għandu jkun presedut alternattivament mill-Ministru għall-Affarijiet Barranin tal-Mongolja u r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, għal perijodu ta’ sena kalendarja. Il-Presidenti jistgħu jiddelegaw l-awtorità tagħhom li jippresjiedu fuq il-laqgħat kollha tal-Kumitat Konġunt jew parti minnhom tal-Kumitat Konġunt UE-Mongolja lil uffiċjal għoli.

               Artikolu 2
                  Laqgħat

               1.
                     Il-Kumitat Konġunt UE-Mongolja għandu normalment jiltaqa’ darba fis-sena, sakemm ma jkunx miftiehem mod ieħor mill-Partijiet. Il-laqgħat tal-Kumitat Konġunt UE-Mongolja għandhom jissejħu mill-President. Il-laqgħat għandhom isiru alternattivament fi Brussell u f’Ulaanbaatar, f’data stabbilita bi ftehim reċiproku. Laqgħat straordinarji tal-Kumitat Konġunt UE-Mongolja jistgħu jsiru fuq talba ta’ waħda mill-Partijiet, jekk il-Partijiet jaqblu li jsir hekk.

               2.
                     Bħala eċċezzjoni u jekk il-Partijiet jaqblu, il-laqgħat tal-Kumitat Konġunt UE-Mongolja jistgħu jsiru wkoll permezz ta’ mezzi tekniċi, pereżempju permezz ta’ vidjokonferenza.

               Artikolu 3
                  Delegazzjonijiet

               1.
                     Kull Parti għandha tgħarraf lill-President dwar il-konfigurazzjoni tad-delegazzjoni tagħha, qabel kull laqgħa tal-Kumitat Konġunt UE-Mongolja.

               2.
                     Il-President, bi ftehim mal-Partijiet, jista' jistieden esperti jew rappreżentanti ta' korpi oħra għal-laqgħa biex jaġixxu bħala osservaturi jew biex jipprovdu informazzjoni dwar suġġett partikolari. Il-Partijiet għandhom jaqblu dwar it-termini u l-kundizzjonijiet li skonthom dawk l-esperti jew rappreżentanti ta’ korpi oħra jistgħu jattendu l-laqgħat.

               Artikolu 4
                  L-informazzjoni lill-pubbliku

               1.
                     Il-laqgħat tal-Kumitat Konġunt UE-Mongolja ma għandhomx ikunu pubbliċi sakemm ma jkunx deċiż mod ieħor mill-President, bi qbil mal-Partijiet. Meta Parti tippreżenta informazzjoni mmarkata bħala kunfidenzjali lill-Kumitat Konġunt UE-Mongolja, il-Parti l-oħra tittratta dik l-informazzjoni bħala tali.

               2.
                     Il-Kumitat Konġunt UE-Mongolja jista’ jagħmel dikjarazzjonijiet lill-pubbliku kif jidhirlu xieraq.

               Artikolu 5
                  Segretarjat

               Rappreżentant tas-Servizz Ewropew għall-Azzjoni Esterna u rappreżentant tal-Gvern tal-Mongolja għandhom jaġixxu b’mod konġunt bħala Segretarji tal-Kumitat Konġunt UE-Mongolja. Għandhom ikunu konxji tal-komunikazzjoni kollha, lill-President u minn għandu, inkluż permezz ta’ kwalunkwe mezz bil-miktub, bħal posta elettronika.

               Artikolu 6
                  Aġenda tal-laqgħat

               1.
                     Il-President għandu jfassal aġenda proviżorja għal kull laqgħa tal-Kumitat Konġunt UE-Mongolja. L-aġenda proviżorja għandha tintbagħat, flimkien mad-dokumenti rilevanti, lill-Parti l-oħra sa mhux iktar tard minn 21-il jum qabel id-data tal-laqgħa.

               2.
                     Kull Parti tista’ titlob lill-President biex tpoġġi punt fuq l-aġenda.

               3.
                     L-aġenda għandha tiġi adottata mill-Kumitat Konġunt UE-Mongolja fil-bidu ta’ kull laqgħa. Punti oħra minbarra dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.

               4.
                     Is-Segretarji tal-Kumitat Konġunt UE-Mongolja għandhom jippubblikaw l-aġenda proviżorja tal-Kumitat Konġunt UE-Mongolja qabel il-laqgħa.

               5.
                     F'ċirkostanzi speċjali u bi qbil mal-Partijiet, il-President jista' jqassar l-iskadenzi msemmija fil-paragrafu 1 sabiex jitqiesu l-ħtiġijiet ta' każ partikolari.

               Artikolu 7
                  Minuti miftiehma

               1.
                     Il-konklużjonijiet tal-laqgħat tal-Kumitat Konġunt UE-Mongolja għandhom jiġu rreġistrati fil-forma ta’ minuti miftiehma.

               2.
                     Il-President għandu jagħmel sommarju tal-konklużjonijiet li wasal għalihom il-Kumitat Konġunt UE-Mongolja f'kull laqgħa. Iż-żewġ Segretarji għandhom ifasslu b'mod konġunt l-abbozz tal-minuti abbażi ta' dawk il-konklużjonijiet, preferibbilment fi tmiem il-laqgħa jew sa mhux aktar tard minn 30 jum kalendarju wara d-data tal-laqgħa.

               3.
                     Il-Kumitat Konġunt UE-Mongolja għandu japprova l-abbozz preferibbilment fi tmiem il-laqgħa jew sa mhux aktar tard minn 45 jum kalendarju mid-data tal-laqgħa jew sa kwalunkwe data oħra maqbula mill-Kumitat Konġunt UE-Mongolja. Ladarba l-Kumitat Konġunt UE-Mongolja jkun approva l-abbozz tal-minuti, żewġ kopji oriġinali għandhom jiġu ffirmati mill-President. Kull Parti għandha tirċievi kopja oriġinali waħda.

               Artikolu 8
                  Deċiżjonijiet u rakkomandazzjonijiet

               1.
                     Il-Kumitat Konġunt UE-Mongolja jista’ jaqbel li jadotta rakkomandazzjonijiet jew deċiżjonijiet għall-finijiet li jintlaħqu l-objettivi tal-Ftehim.

                2.
                     Id-deċiżjonijiet jew ir-rakkomandazzjonijiet tal-Kumitat Konġunt UE-Mongolja għandhom ikollhom it-titolu “Deċiżjoni” jew "Rakkomandazzjoni" rispettivament u jkunu segwiti b'numru tas-serje, id-data tal-adozzjoni tagħhom u deskrizzjoni tas-suġġett tagħhom. Kull deċiżjoni għandha tistipula d-data li fiha tidħol fis-seħħ.

               3.
                     Fejn iċ-ċirkostanzi jirrikjedu dan, il-Kumitat Konġunt UE-Mongolja jista' jadotta d-Deċiżjonijiet jew ir-Rakkomandazzjonijiet tiegħu bi proċedura bil-miktub.

               4.
                     Id-deċiżjonijiet u r-rakkomandazzjonijiet tal-Kumitat Konġunt UE-Mongolja għandhom jiġu stabbiliti f’żewġ kopji awtentiċi kull waħda iffirmata mill-President.

               5.
                     Il-partijiet jistgħu jippubblikaw id-deċiżjonijiet u r-rakkomandazzjonijiet tal-Kumitat Konġunt UE-Mongolja fil-ġurnali uffiċjali tagħhom.

               Artikolu 9
                  Spejjeż

               1.
                     Kull Parti għandha tassumi l-ispejjeż sostnuti fir-rigward tal-parteċipazzjoni tagħha fil-laqgħat tal-Kumitat Konġunt UE-Mongolja, kemm rigward tan-nefqa tal-persunal, tal-ivvjaġġar u tal-għajxien kif ukoll rigward tan-nefqa tal-posta u tat-telekomunikazzjonijiet. Kull Parti għandha tassumi l-ispejjeż konnessi mal-interpretazzjoni fil-laqgħat u mat-traduzzjoni.

               2.
                     Il-Parti li tospita l-laqgħa għandha tħallas l-ispejjeż konnessi mal-organizzazzjoni tal-laqgħat u mar-riproduzzjoni tad-dokumenti.

               Artikolu 10
                  Gruppi ta’ ħidma speċjalizzati

               1.
                     Il-Kumitat Konġunt UE-Mongolja jista’ jistabbilixxi gruppi ta’ ħidma speċjalizzati biex jgħinuh fit-twettiq tal-kompiti tiegħu.

               2.
                     Il-Kumitat Konġunt UE-Mongolja jista’ jiddeċiedi li jabolixxi kull grupp ta’ ħidma speċjalizzat, kif ukoll jadotta jew jemenda t-termini ta’ referenza tagħhom.

               3.
                     Il-gruppi ta’ ħidma speċjalizzati għandhom ikollhom setgħat ta’ teħid ta’ deċiżjonijiet. Huma għandhom jagħmlu rapporti orali u bil-miktub dettaljati tal-attivitajiet tagħhom lill-Kumitat Konġunt UE-Mongolja wara kull waħda mil-laqgħat tagħhom u jistgħu jagħmlu rakkomandazzjonijiet lill-Kumitat Konġunt UE-Mongolja.

               Artikolu 11
                  Emenda għar-Regoli ta’ Proċedura

               Ir-Regoli ta’ Proċedura jistgħu jiġu emendati permezz ta’ ftehim reċiproku tal-Partijiet, f’konformità mal-Artikolu 8.

               ANNESS II

               Id-Deċiżjoni Nru 1/.... tas-Sottokumitat UE-Mongolja dwar il-Kummerċ u l-Investiment stabbilit mill-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (“is-Sottokumitat UE-Mongolja dwar il-Kummerċ u l-Investiment”)

               ta’....

               li tadotta r-Regoli ta' Proċedura tiegħu

               IS-SOTTOKUMITAT UE-MONGOLJA DWAR IL-KUMMERĊ U L-INVESTIMENT,

               Wara li kkunsidra l-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (“il-Ftehim”), u b'mod partikolari l-Artikolu 28 tiegħu,

               Billi:

               (1)Skont l-Artikolu 28 tal-Ftehim, is-Sottokumitat dwar il-Kummerċ u l-Investiment bejn l-UE u l-Mongolja ġie stabbilit sabiex jassisti lill-Kumitat Konġunt fit-twettiq tal-kompiti tiegħu, billi jittratta l-oqsma kollha koperti mit-Titolu IV tal-Ftehim (Kooperazzjoni dwar il-Kummerċ u l-Kwistjonijiet ta’ Investiment).

               (2)Skont l-Artikolu 28(3) tal-Ftehim, is-Sottokumitat dwar il-Kummerċ u l-Investiment bejn l-UE u l-Mongolja għandu jistabbilixxi r-regoli ta’ proċedura tiegħu.

               IDDEĊIEDA KIF ĠEJ:

               Artikolu Waħdieni

               Ir-Regoli ta’ Proċedura tas-Sottokumitat UE-Mongolja dwar il-Kummerċ u l-Investiment, kif jinsabu fl-Anness, huma b’dan adottati.

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell/Ulaanbaatar,

               Is-Sottokumitat UE-Mongolja dwar il-Kummerċ u l-Investiment

               Il-Presidenza

               ANNESS

               IR-REGOLI TA’ PROĊEDURA DWAR IS-SOTTOKUMITAT UE-MONGOLJA DWAR IL-KUMMERĊ U L-INVESTIMENT

               Artikolu 1
                  Kompożizzjoni u presidenza

               1.
                     Is-Sottokumitat li huwa stabbilit skont l-Artikolu 28 tal-Ftehim Qafas dwar Sħubija u Kooperazzjoni bejn l-Unjoni Ewropea u l-Istati Membri tagħha, minn naħa waħda, u l-Mongolja, min-naħa l-oħra (“is-Sottokumitat dwar il-Kummerċ u l-Investiment bejn l-UE u l-Mongolja”) għandu jwettaq il-kompiti previsti fl-Artikolu 28(2) tal-Ftehim.

               2.
                      Is-Sottokumitat UE-Mongolja dwar il-Kummerċ u l-Investiment għandu jkun magħmul minn rappreżentanti tal-Unjoni u tal-Mongolja f’livell xieraq u għandu jkun presedut b’mod alternat minn rappreżentant tas-servizz tal-Kummissjoni Ewropea inkarigat min-naħa tal-UE u minn [...] fuq in-naħa tal-Mongolja, għal perjodu ta’ sena kalendarja.

               Artikolu 2
                  Laqgħat

               1.
                     Is-Sottokumitat UE-Mongolja dwar il-Kummerċ u l-Investiment għandu jiltaqa’ kull sena, ftit qabel il-laqgħa tal-Kumitat Konġunt UE-Mongolja. Il-laqgħat tas-Sottokumitat UE-Mongolja dwar il-Kummerċ u l-Investiment għandhom jissejħu mill-President. Il-laqgħat għandhom isiru alternattivament fi Brussell u f’Ulaanbaatar, f’data stabbilita bi ftehim reċiproku. Jistgħu jsiru sessjonijiet speċjali tas-Sottokumitat UE-Mongolja dwar il-Kummerċ u l-Investiment fuq talba ta' waħda mill-Partijiet, jekk il-Partijiet jaqblu li jsir dan.

               2.
                     Jekk il-Partijiet jaqblu, il-laqgħat tas-Sottokumitat UE-Mongolja dwar il-Kummerċ u l-Investiment jistgħu jsiru permezz ta’ vidjokonferenza.

               Artikolu 3
                  Delegazzjonijiet

               1.
                      Kull Parti għandha tgħarraf lill-President dwar il-konfigurazzjoni tad-delegazzjoni tiegħu, qabel kull laqgħa tas-Sottokumitat UE-Mongolja dwar il-Kummerċ u l-Investiment

               2.
                     Il-President, bi ftehim mal-Partijiet, jista' jistieden esperti jew rappreżentanti ta' korpi oħra għal-laqgħa biex jaġixxu bħala osservaturi jew biex jipprovdu informazzjoni dwar suġġett partikolari. Il-Partijiet għandhom jaqblu dwar it-termini u l-kundizzjonijiet li skonthom dawk l-osservaturi u r-rappreżentanti ta’ korpi oħra jistgħu jattendu l-laqgħat.

               Artikolu 4
                  L-informazzjoni lill-pubbliku

               1.
                     Sakemm ma jiġix deċiż mod ieħor mill-President, bi qbil mal-Partijiet, il-laqgħat tas-Sottokumitat UE-Mongolja dwar il-Kummerċ u l-Investiment ma għandhomx ikunu pubbliċi. Meta Parti tippreżenta informazzjoni mmarkata bħala kunfidenzjali lis-Sottokumitat UE-Mongolja dwar il-Kummerċ u l-Investiment, il-Parti l-oħra għandha tittratta dik l-informazzjoni bħala tali.

               2.
                     Is-Sottokumitat UE-Mongolja dwar il-Kummerċ u l-Investiment jista’ joħroġ dikjarazzjonijiet u rapporti lill-pubbliku kif jidhirlu xieraq.

               Artikolu 5
                  Segretarjat

               1.
                     Rappreżentant tas-servizz tal-Kummissjoni Ewropea inkarigat u rappreżentant tal-Ministeru għall-Affarijiet Barranin tal-Mongolja għandhom jaġixxu b’mod konġunt bħala Segretarji tas-Sottokumitat UE-Mongolja dwar il-Kummerċ u l-Investiment.

               Artikolu 6
                  Aġendi tal-laqgħat

               1.
                     Il-President għandu jfassal aġenda proviżorja għal kull laqgħa tas-Sottokumitat UE-Mongolja dwar il-Kummerċ u l-Investiment.

               2.
                     Kull Parti tista’ titlob lill-President biex tpoġġi punt fuq l-aġenda.

               3.
                     L-aġenda għandha tiġi adottata mis-Sottokumitat UE-Mongolja dwar il-Kummerċ u l-Investiment fil-bidu ta’ kull laqgħa. Punti oħra minbarra dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.

               4.
                     Is-Segretarji tas-Sottokumitat UE-Mongolja dwar il-Kummerċ u l-Investiment għandhom jippubblikaw l-aġenda proviżorja tas-Sottokumitat UE-Mongolja dwar il-Kummerċ u l-Investiment qabel il-laqgħa.

               Artikolu 7
                  Minuti

               1.
                     Il-konklużjonijiet tal-laqgħat tas-Sottokumitat UE-Mongolja dwar il-Kummerċ u l-Investiment għandhom jiġu rreġistrati fil-forma ta’ minuti miftiehma.

               2.
                     Il-President għandu jagħmel sommarju tal-konklużjonijiet li jkunu ntlaħqu mis-Sottokumitat dwar il-Kummerċ u l-Investiment bejn l-UE u l-Mongolja f’kull laqgħa u jirrapportahom lill-Kumitat Konġunt UE-Mongolja. Iż-żewġ Segretarji għandhom ifasslu b'mod konġunt l-abbozz tal-minuti abbażi ta' dawk il-konklużjonijiet, preferibbilment fi tmiem il-laqgħa jew sa mhux aktar tard minn 30 jum kalendarju wara d-data tal-laqgħa.

               3.
                     Is-Sottokumitat UE-Mongolja dwar il-Kummerċ u l-Investiment għandu japprova l-abbozz preferibbilment fi tmiem il-laqgħa jew sa mhux aktar tard minn 45 jum kalendarju mid-data tal-laqgħa jew sa kwalunkwe data oħra maqbula mis-Sottokumitat UE-Mongolja dwar il-Kummerċ u l-Investiment.

               Artikolu 8
                  Deċiżjonijiet

               1.
                     Is-Sottokumitat UE-Mongolja dwar il-Kummerċ u l-Investiment jista’ jaqbel dwar deċiżjonijiet fejn previst mill-Ftehim.

               2.
                     Id-deċiżjonijiet tas-Sottokumitat UE-Mongolja dwar il-Kummerċ u l-Investiment għandhom ikollhom it-titolu “Deċiżjoni tas-Sottokumitat dwar il-Kummerċ u l-Investiment” segwit b'numru tas-serje, id-data tal-adozzjoni tagħhom u deskrizzjoni tas-suġġett tagħhom. Kull deċiżjoni għandha tistipula d-data li fiha tidħol fis-seħħ.

               3.
                     Fejn iċ-ċirkostanzi jkunu jirrikjedu dan, is-Sottokumitat UE-Mongolja dwar il-Kummerċ u l-Investiment jista’ jadotta d-Deċiżjonijiet tiegħu bi proċedura bil-miktub.

               4.
                     Id-Deċiżjonijiet tas-Sottokumitat UE-Mongolja dwar il-Kummerċ u l-Investiment għandhom jiġu stabbiliti f’żewġ kopji awtentiċi kull waħda ffirmata mill-President.

               5.
                     Il-partijiet jistgħu jippubblikaw id-deċiżjonijiet tas-Sottokumitat UE-Mongolja dwar il-Kummerċ u l-Investiment fil-ġurnali uffiċjali rispettivi tagħhom.

               Artikolu 9
                  Spejjeż

               1.
                     Kull Parti għandha tassumi l-ispejjeż sostnuti fir-rigward tal-parteċipazzjoni tagħha fil-laqgħat tas-Sottokumitat UE-Mongolja dwar il-Kummerċ u l-Investiment, kemm rigward in-nefqa tal-persunal, tal-ivvjaġġar u tal-għajxien kif ukoll rigward in-nefqa tal-posta u tat-telekomunikazzjonijiet. Kull Parti għandha tassumi l-ispejjeż konnessi mal-interpretazzjoni fil-laqgħat u mat-traduzzjoni.

               2.
                     Il-Parti li tospita l-laqgħa għandha tħallas l-ispejjeż konnessi mal-organizzazzjoni tal-laqgħat u mar-riproduzzjoni tad-dokumenti.

               Artikolu 10
                  Emenda tar-Regoli ta’ Proċedura

               Ir-Regoli ta’ Proċedura jistgħu jiġu emendati permezz ta’ ftehim reċiproku tal-Partijiet.


               IL-KUMMISSJONI EWROPEA
            Brussell, 15.10.2019
            COM(2019) 469 final
            2019/0222(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill għall-Kummerċ fil-Merkanzija fl-Organizzazzjoni Dinjija tal-Kummerċ fir-rigward tar-regoli ta’ proċedura tal-Kumitat dwar il-Faċilitazzjoni tal-Kummerċ

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tistabbilixxi l-pożizzjoni li għandha tittieħed f’isem l-Unjoni fl-Organizzazzjoni Dinjija tal-Kummerċ (WTO) b’rabta mal-adozzjoni proposta tar-regoli tal-proċedura tal-Kumitat dwar il-Faċilitazzjoni tal-Kummerċ (“il-Kumitat”), skont il-Ftehim ta' Faċilitazzjoni tal-Kummerċ tad-WTO (“il-Ftehim”).

               2.Kuntest tal-proposta

               2.1.Il-Ftehim ta’ Faċilitazzjoni tal-Kummerċ

               Il-Ftehim, li l-UE hija parti fih
                  1
               , ġie adottat fid-Disa’ Konferenza Ministerjali tad-WTO tal-Ministri f’Bali fl-2013 bl-għan li jkun hemm simplifikazzjoni, immodernizzar u faċilitazzjoni tal-proċessi ta’ esportazzjoni u ta’ importazzjoni fost il-membri tad-WTO. Fih dispożizzjonijiet dwar proċeduri fil-fruntiera mħaffa aktar, aktar trasparenti u aktar effiċjenti, kif ukoll dwar it-tħaffif taċ-ċaqliq, tar-rilaxx u tal-iżdoganar tal-merkanzija, inkluża merkanzija fi tranżitu u jistabbilixxi miżuri għall-kooperazzjoni effettiva fost l-awtoritajiet doganali u awtoritajiet xierqa oħra dwar il-faċilitazzjoni tal-kummerċ u l-konformità doganali. Il-Ftehim daħal fis-seħħ fit-22 ta’ Frar 2017.

               2.2.L-att previst tal-Kunsill għall-Kummerċ fil-Merkanzija

               L-Artikolu 23.1 tal-Ftehim jistabbilixxi l-Kumitat dwar il-Faċilitazzjoni tal-Kummerċ u jipprevedi li “l-Kumitat għandu jistabbilixxi r-regoli ta’ proċedura tiegħu stess”. Għal dan l-għan, saret proposta mill-Ġappun, mill-Arġentina, min-Norveġja u mill-Paragwaj li rċeviet l-appoġġ sħiħ fl-aħħar laqgħa tal-Kumitat dwar il-Faċilitazzjoni tal-Kummerċ tad-WTO fil-25 ta’ Ġunju 2019. Ir-regoli proposti huma ta’ natura amministrattiva u jaċċertaw l-organizzazzjoni u l-proċedimenti effiċjenti matul il-laqgħat tal-Kumitat dwar il-Faċilitazzjoni tal-Kummerċ.

               Skont l-Artikolu IV.6 tal-Ftehim ta' Marrakesh li jistabbilixxi d-WTO, ir-regoli ta’ proċedura tal-korpi sussidjarji bħall-Kumitat dwar il-Faċilitazzjoni tal-Kummerċ iridu jiġu approvati mill-Kunsill tad-WTO dwar il-Kummerċ fil-Merkanzija sabiex jidħlu fis-seħħ.

               3.Il-pożizzjoni li għandha tittieħed f’isem l-Unjoni

               Ir-regoli ta’ proċedura huma ta’ natura amministrattiva. Għandhom l-għan li jaċċertaw il-funzjonament effiċjenti tal-Ftehim dwar il-Faċilitazzjoni tal-Kummerċ. Huwa fl-interess tal-UE li tadotta dawn ir-regoli li rċevew appoġġ sħiħ fil-laqgħa tal-Kumitat dwar il-Faċilitazzjoni tal-Kummerċ sabiex il-Kumitat jaħdem kif suppost u jwettaq monitoraġġ b’mod effiċjenti tal-implimentazzjoni tal-Ftehim dwar il-Faċilitazzjoni tal-Kummerċ. Dawn ir-regoli huma bbażati fuq ir-Regoli ta’ Proċedura tal-Kunsill Ġenerali tad-WTO
                  2
                u jiġu aġġustati biss biex jissodisfaw il-ħtiġijiet speċifiċi tal-Kumitat dwar il-Faċilitazzjoni tal-Kummerċ. Pereżempju, ir-Regola 1 tar-Regoli ta’ Proċedura tal-Kunsill Ġenerali hija kkomplementata b’obbligu li l-Kumitat jiltaqa’ tal-anqas darba fis-sena, li mhuwiex il-każ għall-Kunsill Ġenerali. Eżempju ieħor huwa li l-istedina għal-laqgħat preferibbilment għandha tinħareġ tliet ġimgħat qabel il-laqgħat sabiex it-tħejjija tal-pożizzjonijiet li xi drabi jistgħu jkunu kumplessi tiġi ffaċilitata, b’mod partikolari meta jkunu marbuta mal-għajnuna assoċjata mal-implimentazzjoni ta’ ċerti impenji. Fil-Kunsill Ġenerali, il-laqgħat jistgħu jissejħu fi żmien qasir ħafna f’każ ta’ urġenza u normalment fi żmien 10 ijiem tax-xogħol (ir-Regola 2).

               4.Bażi ġuridika

               4.1.Bażi ġuridika proċedurali

               4.1.1.Il-prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregola l-korp ikkonċernat. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għall-każ preżenti

               L-Organizzazzjoni Dinjija tal-Kummerċ hija organizzazzjoni internazzjonali stabbilita mill-Ftehim ta’ Marrakesh li jistabbilixxi d-WTO. (“Il-Ftehim” tad-WTO). Il-Kumitat dwar il-Faċilitazzjoni tal-Kummerċ ġie stabbilit bħala korp sussidjarju taħt l-awtorità tal-Kunsill dwar il-Kummerċ fil-Merkanzija.

               L-att li l-Kunsill dwar il-Kummerċ fil-Merkanzija qiegħed jintalab jadotta jikkostitwixxi att li għandu effetti legali. L-att previst la jissupplimenta u lanqas jemenda l-qafas istituzzjonali tal-Ftehim. Japprova biss ir-regoli għall-funzjonament tal-Kumitat dwar il-Faċilitazzjoni tal-Kummerċ.

               Għaldaqstant, il-bażi ġuridika proċedurali tad-Deċiżjoni proposta hija l-Artikolu 207(3) u (4) flimkien mal-Artikolu 218(9) TFUE.

               4.2.Bażi ġuridika sostantiva

               4.2.1.Il-prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi meħuda pożizzjoni f’isem l-UE. Jekk l-Att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-komponent ewlieni jew predominanti.

               4.2.2.Applikazzjoni għall-każ preżenti

               Il-kontenut u l-objettiv ewlieni tal-att previst jirrigwardaw il-politika kummerċjali komuni. Għaldaqstant, il-bażi ġuridika sostantiva tad-deċiżjoni proposta hija l-ewwel subparagrafu tal-Artikolu 207(4) TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4) TFUE flimkien mal-Artikolu 218(9) TFUE.

               5.Pubblikazzjoni tal-att previst

               Mhux applikabbli.

               2019/0222 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill għall-Kummerċ fil-Merkanzija fl-Organizzazzjoni Dinjija tal-Kummerċ fir-rigward tar-regoli ta’ proċedura tal-Kumitat dwar il-Faċilitazzjoni tal-Kummerċ

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta' Faċilitazzjoni tal-Kummerċ (“il-Ftehim”) ġie konkluż mill-Unjoni abbażi tad-Deċiżjoni tal-Kunsill (UE) 2015/1947
                  4
                u daħal fis-seħħ fit-22 ta’ Frar 2017.

               (2)Skont l-Artikolu 23.1 tal-Ftehim, il-Kumitat dwar il-Faċilitazzjoni tal-Kummerċ jista’ jistabbilixxi r-regoli ta’ proċedura tiegħu stess.

               (3)Skont l-Artikolu IV.6 tal-Ftehim ta’ Marrakesh li Jistabbilixxi l-Organizzazzjoni Dinjija tal-Kummerċ, ir-regoli ta’ proċedura tal-Kumitat dwar il-Faċilitazzjoni tal-Kummerċ huma soġġetti għall-approvazzjoni tal-Kunsill dwar il-Kummerċ fil-Merkanzija.

               (4)Huwa xieraq li fil-Kumitat dwar il-Kummerċ fil-Merkanzija tiġi stabbilita l-pożizzjoni li għandha tiġi adottata, f’isem l-Unjoni, billi d-deċiżjoni prevista se tkun vinkolanti għall-Unjoni.

               (5)Huwa xieraq li jkun hemm qbil mar-regoli ta’ proċeduri proposti, li se jippermettu lill-Kumitat dwar il-Faċilitazzjoni tal-Kummerċ jopera b’mod effiċjenti. Dawn huma bbażati fuq ir-Regoli ta’ Proċedura tal-Kunsill Ġenerali tal-Organizzazzjoni Dinjija tal-Kummerċ b’aġġustamenti biex jissodisfaw il-ħtiġijiet speċifiċi tal-Kumitat dwar il-Faċilitazzjoni tal-Kummerċ,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-laqgħa tal-Kunsill dwar il-Kummerċ fil-Merkanzija fir-rigward tal-adozzjoni tar-regoli ta’ proċedura tal-Kumitat dwar il-Faċilitazzjoni tal-Kummerċ, għandha tkun li l-adozzjoni tagħhom tiġi appoġġata, kif stabbilit fl-Anness.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill (UE) 2015/1947 tal-1 ta’ Ottubru 2015 ĠU L 284; 30.10.2015 p. 1-2.

                     (2)

                        Id-Dokument WT/L/161 of 25.7.1996 "Rules of procedure for sessions of the Ministerial Conference and meetings of the General Council (Regoli ta’ proċedura għas-sessjonijiet tal-Konferenza Ministerjali u l-laqgħat tal-Kunsill Ġenerali).

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punti 61 sa 64.

                     (4)

                        Id-Deċiżjoni tal-Kunsill (UE) 2015/1947 tal-1 ta’ Ottubru 2015 dwar il-konklużjoni, f'isem l-Unjoni Ewropea, tal-Protokoll li jemenda l-Ftehim ta' Marrakexx li jistabbilixxi l-Organizzazzjoni Dinjija tal-Kummerċ (ĠU L 284, 30.10.2015, p. 1).

    ---documentbreak---

               IL-KUMMISSJONI EWROPEA
            Brussell, 15.10.2019
            COM(2019) 469 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kunsill għall-Kummerċ fil-Merkanzija fl-Organizzazzjoni Dinjija tal-Kummerċ fir-rigward tar-regoli ta’ proċedura tal-Kumitat dwar il-Faċilitazzjoni tal-Kummerċ

               ANNESS

               IR-REGOLI TA’ PROĊEDURA TAL-KUMITAT DWAR IL-FAĊILITAZZJONI TAL-KUMMERĊ
                  1

               Ir-Regoli ta’ Proċedura tal-laqgħat tal-Kunsill Ġenerali (WT/L/161) jiġu applikati mutatis mutandis għal-laqgħat tal-Kumitat dwar il-Faċilitazzjoni tal-Kummerċ, ħlief kif ġej:

               Kapitolu I — Il-laqgħat

               (a)Ir-Regola 1 (tal-Kunsill Ġenerali) jenħtieġ li tiġi emendata skont il-paragrafu 1.2 tal-Artikolu 23 tal-Ftehim dwar il-Faċilitazzjoni tal-Kummerċ biex tipprevedi li:

               “Il-Kumitat għandu jiltaqa’ kif meħtieġ u previst mid-dispożizzjonijiet tal-Ftehim dwar il-Faċilitazzjoni tal-Kummerċ, iżda mhux anqas minn darba fis-sena.”

               (b)L-ewwel sentenza tar-Regola 2 jenħtieġ li tiġi emendata biex taqra kif ġej:

               “Il-laqgħat tal-Kumitat għandhom jissejħu mid-Direttur Ġenerali permezz ta’ avviż li jinħareġ preferibbilment tliet ġimgħat, u fi kwalunkwe każ, mhux anqas minn 10 ijiem kalendarji qabel id-data stabbilita għal-laqgħa.”

               Kapitolu II — L-aġenda

               (c)Ir-Regola 5 jenħtieġ li ma tiġix applikata
                  2
               .

               (d)Ir-Regola 11 jenħtieġ li tiġi mmodifikata biex taqra kif ġej:

               “Ir-rappreżentanti tal-organizzazzjonijiet intergovernattivi internazzjonali jistgħu jattendu l-laqgħat bħala osservaturi fuq l-istedina tal-Kumitat dwar il-Faċilitazzjoni tal-Kummerċ skont il-linji gwida fl-Anness 3 tar-Regoli tal-Kunsill Ġenerali.

               Barra minn hekk, f’konformità mal-Artikolu 23:1:5 tal-Ftehim dwar il-Faċilitazzjoni tal-Kummerċ, il-Kumitat jista’ jistieden lir-rappreżentanti ta’ organizzazzjonijiet internazzjonali oħra b’kompetenzi fil-qasam tal-faċilitazzjoni tal-kummerċ jew lill-korpi sussidjarji tagħhom biex:

               (a)jattendu l-laqgħat tal-Kumitat; u

               (b)jiddiskutu kwistjonijiet speċifiċi relatati mal-implimentazzjoni ta' dan il-Ftehim.”

               Kapitolu V — L-uffiċjali

               (e)Ir-Regoli 12, 13 u 14 jenħtieġ li jiġu emendati biex jawtorizzaw lill-Kumitat jeleġġi Viċi President. Skont dan, ir-Regoli 12, 13 u 14 jenħtieġ li jaqraw kif ġej:

               “Ir-Regola 12. Il-Kumitat għandu jeleġġi President
                  3
                u jista’ jeleġġi Viċi President minn fost ir-rappreżentanti tal-Membri. L-elezzjoni għandha sseħħ fl-ewwel laqgħa tas-sena u għandu jkollha effett fi tmiem il-laqgħa. Il-President u l-Viċi President għandhom iżommu l-kariga sa tmiem l-ewwel laqgħa tas-sena ta’ wara.

               Ir-Regola 13. Jekk il-President ikun assenti għal xi laqgħa jew parti minnha, il-Viċi President għandu jwettaq il-funzjonijiet tal-President. Jekk l-ebda Viċi President ma jkun ġie elett jew jekk il-Viċi President ma jkunx preżenti, il-Kumitat għandu jeleġġi President interim għal dik il-laqgħa jew għal dik il-parti tal-laqgħa.

               Ir-Regola 14. Jekk il-Viċi President ma jkunx jista’ jibqa’ jwettaq id-doveri tal-kariga, il-Kumitat għandu jaħtar il-Viċi President imsemmi fir-Regola 12 jew, jekk l-ebda Viċi President ma jkun ġie elett, għandu jeleġġi President interim biex iwettaq dawk id-doveri sakemm issir elezzjoni ta’ President ġdid.”

               Kapitolu VI — It-tmexxija tal-proċeduri

               (f)L-ewwel sentenza tar-Regola 24 jenħtieġ li tiġi emendata biex taqra kif ġej:

               “Sabiex titħaffef it-tmexxija tal-proċeduri, il-President jista’ jistieden lir-rappreżentanti li jixtiequ jesprimu l-appoġġ tagħhom għal proposta partikolari biex jgħollu jdejhom, sabiex jitniżżlu kif dovut fir-rekords bħala dikjarazzjonijiet ta’ appoġġ ….”

               Kapitolu VII — Teħid ta’ Deċiżjonijiet

               (g)Ir-Regola 33 jenħtieġ li tiġi emendata biex taqra kif ġej:

               “Fil-każijiet li fihom ma tkunx tista’ tintlaħaq deċiżjoni b’kunsens, il-kwistjoni kkonċernata għandha tiġi riferuta lill-Kunsill għall-Kummerċ fil-Merkanzija.”

               (h)Ir-Regola 34 jenħtieġ li ma tapplikax.

               __________

                     (1)

                        Abbażi tal-Komunikazzjoni mill-Arġentina, mill-Ġappun, min-Norveġja u mill-Paragwaj (G/TFA/W/14).

                     (2)

                        It-tħejjija biżżejjed u t-tqassim tal-aġenda huma ggarantiti mir-Regoli ta’ Proċedura tal-Kunsill Ġenerali permezz tar-Regoli 2, 3 u 6.

                     (3)

                        Il-Kumitat għandu japplika l-linji gwida rilevanti li jinsabu fil-“Guidelines for Appointment of Officers to WTO Bodies” (Il-Linji Gwida għall-Ħatra tal-Uffiċjali fil-Korpi tad-WTO) (WT/L/31, bid-data tas-7 ta’ Frar 1995).